Gandia augmenta un 50% les visites al patrimoni en 2024
16 gener 2025

## Gandia augmenta un 50% les visites al patrimoni en 202416 gener 2025Última actualització: 16 gener 2025

![](../gestion/img/6f88b591edd6131e87b71ff3f382b750e27085afd6ee69c80cea74d521de9b1a.JPG)  
  

La primera tinenta d’Alcaldia i regidora de Patrimoni, **Alícia Izquierdo**, i el director del Museu Arqueològic de Gandia, **Joan Negre**, han donat a conèixer les dades de visites al MAGa i a la resta d’espais patrimonials de la ciutat durant 2024. "Un any que ens deixa molt bon sabor de boca. I és que, en esta ocasió, ja no sabem com agrair-vos el suport que ens heu donat a totes les activitats organitzades des del Servei d’Arqueologia i Patrimoni Històric de la ciutat de Gandia. En concret, 22.355 gràcies haurem de donar, una per cada persona que s’ha acostat a visitar el Museu Arqueològic de Gandia i que ha conegut de primera mà el patrimoni històric de la ciutat, des de Bairén fins al Parpalló", ha destacat Izquierdo.

Una xifra que suposa un increment de pràcticament un 50% en el nombre de visites respecte l’any 2023 (15.719) o d’un 70% en comparació a les de 2022 (13.173). Però és que si comparem les dades amb les prèvies a la pandèmia, s’ha triplicat el nombre de persones que s’acosten dia rere dia a conèixer el patrimoni històric i arqueològic gandià. "Els números no ho són tot, però veure com millora l’estat de conservació del nostre patrimoni, tot i que siga poc a poc, i com milers de persones venen a gaudir-lo, és la millor recompensa per al treball d’aquest departament".

D’altra banda, si sumem les visites al patrimoni municipal a les del Palau Ducal dels Borja de Gandia, amb 63.760 persones, o a les vora 10.000 que s’hi van acostar al Museu Faller, el patrimoni de Gandia s’ha convertit en pocs anys en un dels principals focus d’atracció i interés de la ciutat, amb quasi 100.000 visites directes. Una oferta vinculada amb un turisme cultural i de qualitat a la qual s’ha sumat recentment la Col·legiata de Gandia.

De les 22.355 persones que ens han visitat enguany, 14.025 ho han fet a través del Museu Arqueològic de Gandia i de les seues exposicions permanents i temporals, mentre que 8.330 han participat de les visites guiades que cada setmana organitzem als nostres conjunts patrimonials. El Parc Arqueològic del Castell de Bairén, la Cova del Parpalló, el Morabit de Marxuquera i l’Alqueria de la Torre dels Pares, han configurat una oferta que any rere any s’amplia i millora, amb accions continuades en tots ells.

"Sense anar més lluny, enguany hi ha planificades dues noves actuacions, de les quals ben prompte vos donarem més informació: la restauració de les muralles de l’albacar del castell de Bairén i de la cuculla de la Torre dels Pares. A més, des d’este mateix dilluns hem iniciat les actuacions arqueològiques prèvies i d’instal·lació d’una coberta provisional a l’ermita de sant Vicent”, ha anunciat Negre.

“La conservació del patrimoni és una tasca que mai es deté, però amb l’interés de la ciutadania i implicació el treball es veu recompensat amb escreix”, ha conclòs la primera tinenta d’Alcaldia.